# Litteraturgeografi

En alvorlig vanskelighed er den, at kun de færreste af vort lands geografiske navne har, om jeg saa maa si, andet end selve navnet og det geografiske beliggenhedsmoment at flyte paa [...] Man tænke blot paa hvorledes f.eks. i Italien eller i Tyskland hver eneste fillelandsby har sit store minde, sin ældgamle ruin o.s.v., altid et eller andet for folkeerindringen, for historikeren, for kunstneren. Man tænke blot paa hvad «The Trossachs» er blit ved Walter Scotts romantisering eller selv «Kolbotn» i kraft av Garborgs kunst.

(Aksel Arstal (1855 – 1940) i *Om undervisning i geografi efter den nye skoleordning*, som utkom året folkeskolen ble opprettet, 1889)

Geografen og skolemannen Aksel Arstal retter her oppmerksomheten mot litteraturens betydning for geografisk tilhørighet og nasjonal identitet. Når norske stedsnavn er uten forankring i historiske og litterære fortellinger, blir de heller ikke levende i den folkelige bevisstheten, er Arstals bærende tanke. Den nasjonale geografien må – bokstavelig talt – være en kulturgeografi om den skal bygge tilhørighetsfølelse.

Arstals betraktninger over forholdet mellom litteratur og tilhørighet, er et godt eksempel på tidligere tiders danningsorienterte nasjonalt orienterte pedagogikk. Den er også et tidlig eksempel på litteraturgeografi, et perspektiv som man blant annet har ført tilbake til skolens geografifag (Hones 2022). Litteraturgeografiens utgangspunkt er at geografiske lokasjoner ikke bare er bakgrunn for handlingen i for eksempel narrative tekster, men er en sentral kraft som former litterære univers (Moretti 1998).Fra et kritisk perspektiv kan derfor studier av hvordan geografiske områder fremstilles, avdekke ulike kulturelle forestillinger om steder – det Henri Lefevbre (1991) kalte *representasjonens rom* og Edward Said omtaler som *innbilte geografier* - både i episke så vel som lyriske tekster.

Litteraturgeografien har fokus på et lands og en tids geografiske oppmerksomhet (f.eks. Piatti 2008).De siste årene har det videre vært en betydelig interesse for stedserfaringens estetiske og kroppslige aspekter (Alexander 2017). Også i økopedagogisk sammenhenger har litteraturgeografien fremstått som en viktig ressurs (Cooper 2024). Litteraturgeografi favner slik et bredt spekter av tilnærminger fra litteraturvitenskap og kulturgeografi.

Prosjektgruppen bak forskningsprosjektet [*ImagiNation – Mapping the imagined geographies of Norwegian Literature from 1814–1905*](https://prosjektbanken.forskningsradet.no/en/project/foriss/314605)inviterer geografer og litteraturforskere til å sende inn bidrag som utforsker berøringspunktene mellom geografi og litteratur.Vi ønsker både historiske og samtidsorienterte bidrag velkommen. Mulige temaer kan være, men er ikke begrenset til:

* Kartografiske utforskinger av en tekst eller et tekstkorpus
* Analyser av litterære representasjoner av spesifikke geografiske områder
* Undersøkelser av hvordan sanselige beskrivelser (lyd, smak, lukt, tekstur) fungerer stedsskapende i litterære tekster
* Kartlegging av sosiale, økonomiske og politiske grenser og sammenhenger i en tekst eller et tekstkorpus
* Mobilitet, reise og migrasjon i litterære tekster
* Stedsnavn og den geografiske forestillingen
* Teoretiske og empiriske bidrag som utforsker forholdet mellom litterær representasjon og den geografiske forestillingen
* Økokritiske perspektiver på litteratur og sted
* Undersøkelser av kart i litteraturen

Referanser

Alexander, Neal (2017). “Senses of Place.” I Robert Talley Jr. (red). *The Routledge Handbook of Literature and Space*. Routledge, s. 39–49.

Cooper, David & Hanley, Christopher (2024). Trees, Texts, And Place-Based Education. The pedagogic potential of literary geography. I Neil Alexander & David Cooper (red). *The Routledge Handbook of Literary Geography.* Routledge, s. 405 – 415.

Hones, Sheila (2022). *Literary Geography.* Taylor & Francis.

Lefebvre, Henri (1991). *The Production of Space*. Blackwell.

Moretti, Franco (1998). *Atlas of the European novel, 1800–1900.* Verso*.*

Piatti, Barbara (2008). *Die Geographie der Literatur. Schauplätze, Handlungsräume, Raumphantasien*. Wallstein Verlag.

Said, Edward (1978). *Orientalism*. Pantheon Books.